Никола Образописов
Никола Иванов Образописов – български художник, иконописец от Самоковска художествена школа е роден през 1828 г. Син е на Йован Иконописец, от когото усвоява православната иконописна традиция, както е запазена в Света гора.

Никола Образописов съживява живописта, като обръща поглед към народния бит и българския пейзаж и се опитва да ги внесе в църковните изображения. Тази апокрифна живопис има голям успех, защото е общодостъпна и ясните ѝ форми допадат на народа. Той е един от най-значителните живописци от времето на духовното възраждане на България. Неговата интересна личност на пламенен възрожденец и живописец с оригинално дарование се откроява ярко на фона на една бурна и славна епоха от историята на българския народ.

Образописов е майстор-техник. Прави икони и стенописи в Западна България, Одринско, Поморавието, Македония и Босна.

Иконописи и стенописи на Н. Образописов:
 В 1872 г. рисува икони за църквата „Света Петка – Параскева“ в Росомач, Вѝсок.
 През 1873 г. изписва пиротската църква „Успение на света Богородица“.
 Работи в Рилския манастир и в околните параклиси. В притвора на църквата на Рилския манастир изписва Страшния съд и мъките на грешниците.
 Изписва църквата на метоха при Орлица и параклиса „Св. Лука“ при постницата.
 Негови стенописи и икони има в Бельова църква.
 Има стенописи и икони в Лозенския манастир „Свети Спас“ и др.

Образописов гравира щампи, а също така твори и светска живопис. Оставя портрети, автопортрети и битови картини, по известните от които са:
 „Селско хоро от Самоковска околия“,
 „Пренасяне мощите на св. Иван Рилски от Търново до Рилския манастир“,
 „Вражалицата“.

Умира на 17 януари 1915 г.

Източници 

 Иванова Благовеста, Портретът през Българското възраждане, С., 2001, с. 14, 39 – 40.
 Агенция Фокус от 17 януари 2006 г.
 Евдокия Петева-Филова, он-лайн предговор към книгата „Никола Образописов“
 Десислава Страхилова, Още щрихи към творческия облик на самоковския зограф Никола Образописов (въз основа на иконите му за възрожденските църкви в кюстендилските села Ваксево и Трекляно)

Литература 
 Петева-Филова, Е. Никола Образописов. С, 1994
 Гергова, И. Агиографската концепция на Никола Образописов. – Годишник на Софийския университет, Център за славяно-византийски проучвания „Иван Дуйчев“, 13, 2004, 235 – 246
 Львова Е.П. Искусство Болгарии. Очерки. Искусство. Москва, 1971. С. 68 – 69. (Илл. – „Селско хоро от Самоковска околия“, с. 70).

Български художници
Български иконописци
Представители на Самоковската художествена школа
Родени в Софийска област
Починали в Самоков